อิสลามแบงก์ช่วยลูกค้าส่งของตะวันออกกลาง
ธนาคารอิสลามช่วยลูกค้าส่งออกตะวันออกกลาง ลิเบีย พักยืดการชำระหนี้
19 ส.ค. 2554

ธนาคารอิสลามช่วยลูกค้าส่งออกตะวันออกกลาง ลิเบีย พักยืดการชำระหนี้ 
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย เปิดเผยว่า จากเหตุการณ์ความไม่สงบในตะวันออกกลาง ทำให้ลูกค้าของธนาคารได้รับผลกระทบ ไม่สามารถที่จะส่งสินค้าไปจำหน่ายได้ ซึ่งธนาคารได้ให้ความช่วยเหลือด้วยการยืดอายุการชำระหนี้ และพักการชำระหนี้ชั่วคราวจนกว่าสถานการณ์ดีขึ้น และเชื่อว่าหากสถานการณ์ดีขึ้นลูกค้าสามารถที่จะส่งออกได้มากขึ้น 
“ส่วนใหญ่ลูกค้าธนาคารจะทำธุรกิจประเภทส่งออกอาหารฮาลาล และเชื่อว่าสถานการณ์คงจะไม่ยืดเยื้อ หากเหตุการณ์สงบแล้วคาดว่าจะต้องมีการสั่งนำเข้าสินค้าอาหารมากขึ้น เพราะสต๊อกเริ่มหมด ซึ่งน่าจะทำให้ยอดสั่งนำเข้าของลูกค้าเพิ่มขึ้นอีก” นายธีรศักดิ์ กล่าว
 




นายธีรศักดิ์ กล่าวว่า ปัญหาที่พบลูกค้าในกลุ่มตะวันออกกลาง คือ ธนาคารในประเทศตะวันออกกลางปิดทำการ ทำให้ไม่สามารถทำธุรกรรมทางการเงิน และส่งออกสินค้าไม่ได้ 
ขณะที่ลูกค้าในประเทศนั้นมีความต้องการสินค้าอยู่ และมีกำลังซื้ออยู่ ดังนั้นทำให้ต้องชะลอการส่งออกสินค้าออกไปเท่านั้นเอง จนกว่าธนาคารในตะวันออกกลางจะเปิดดำเนินการได้ 
ปัจจุบันธนาคารมียอดให้สินเชื่อกับลูกค้าที่ส่งออกไปกลุ่มประเทศตะวันออกกลาง ส่วนใหญ่เป็นอุตสาหกรรมอาหาร มียอดสินเชื่อรวมประมาณ 300 ล้านบาท โดยเป็นลูกค้าที่ส่งออกสินค้าไปลิเบียเพียง 50 ล้านบาทเท่านั้น ที่เหลือเป็นประเทศอียิปต์ เยเมน ดูไบ เป็นต้น ซึ่งไม่มีปัญหา และมีอัตราการขยายตัวดี
“เหตุการณ์ขณะนี้เป็นเรื่องสุดวิสัยที่จะต้องช่วยเหลือลูกค้า พยุงให้ไปรอดก่อนที่จะกลายเป็นหนี้เสีย ลูกค้าก็พยายามช่วยเหลือตัวเอง” นายธีรศักดิ์ กล่าว